Den 11. Juni skal Palle Holmbech fra Hune giftes med sin Ann, men inden da vil han gerne smide de overflødige kilo. Målet er 15 kilo, så han står knivskarpt i kirken sammen med sin hustru. Jeg kunne bare ikke finde motivationen - Jeg kunne bare ikke finde motivationen og jeg vil så gerne matche Ann, som jeg synes er verdens mest fantastiske kvinde, forklarer Palle, der til dagligt arbejder med at udleje sommerhuse. Sammen med Ann og familiens tre drenge fik han idéen til at gøre det til en slags konkurrence. Tanken var at venner og bekendte kunne byde ind med et beløb pr. kilo Palle Holmbech tabte sig inden brylluppet. Konkurrenceelementet skulle så holde nordjyden til ilden i de cirka tre måneder, han havde til vægttabet. Pengene går til Børnekræftafdelingen på Aalborg Universitetshospital. - I første omgang tænkte jeg, at kunne vi få vennerne til at smide en femmer pr. kilo kunne vi måske nå op på 5000 kroner inden brylluppet. Men hurtigt kom vi over 5000, og så 10.000 og det stiger og stiger, så nu er målet at komme over 60.000 kroner, som kan hjælpe kampen mod kræft, fortæller Palle Holmbech. Det er enormt motiverende, at jeg ikke bare taber mig ”for min egen skyld”, men at det faktisk kan gøre en forskel I øjeblikket har så mange meldt sig til indsamlingen, at Palle Holmbech samler 3715 kroner ind pr. kilo han smider. Ved sidste vejning for en uge siden rundede han 6,5 kilo. Kilo han har smidt ved blot at spise sundere og løbe sig en tur engang imellem. - Det er ret fedt, at jeg bliver sundere, samtidig med at jeg kan hjælpe andre til at blive sundere. Det er enormt motiverende, at jeg ikke bare taber mig ”for min egen skyld”, men at det faktisk kan gøre en forskel, puster Palle Holmbech, da TV2 Nord lokker ham med ud på en ekstra løbetur langs Vesterhavet ved Blokhus Strand.

Referat:
Palle Holmbech fra Hune samler penge ind til kræftsyge børn på sit vægttab.